**DIRECȚIA GENERALĂ INVESTIŢII, PROIECTE STRATEGICE ŞI MONITORIZARE PROIECTE**

***Nr. ............................***

**REFERAT DE APROBARE**

**a Ordinului ministrului transporturilor și infrastructurii privind aprobarea Planurilor de actiune pentru reducerea zgomotului generat de traficul rutier aferente drumurilor principale din administrarea C.N.A.I.R. - S.A.**

În conformitate cu prevederile art. 66 lit. a) din *Legea nr. 121/2019 privind evaluarea și gestionarea zgomotului ambiant*, înainte ca autoritatea publica centrală pentru protecția mediului să realizeze raportarea către Comisia Europeană, datele aferente planurilor de acțiune pentru reducerea zgomotului generat de traficul rutier, elaborate pentru drumurile principale din administrarea C.N.A.I.R. - S.A, se aprobă prin ordin al conducătorului autorității publice centrale pentru transporturi.

În conformitate cu prevederile art. 39, lit. a) din *Legea 121/2019 privind evaluarea și gestionarea zgomotului ambiant*, Compania Națională de Administrare a Infrastructurii Rutiere – S.A. este unitatea responsabilă cu realizarea hărților strategice de zgomot și a planurilor de acțiune pentru reducerea zgomotului generat de traficul rutier aferente autostrăzilor și a drumurilor naționale care au un trafic mai mare de 3 milioane treceri de vehicule pe an.

În baza legislației vechi, respectiv Hotărârea Guvernului nr. 321/2005, republicată, cu modificările și completările ulterioare, care a fost abrogată prin *Legea 121/2019 privind evaluarea și gestionarea zgomotului ambiant,* C.N.A.I.R.- S.A. a elaborat planurile de acțiune pentru reducerea zgomotului generat de traficul rutier aferente drumurilor principale din administrarea sa enumerate în tabelul nr. 2 al Anexei nr. 9 din hotărârea antemenționată.

Faţă de cele 256 de sectoare de drumuri principale din Tabelul nr. 2 al Anexei nr. 9 din Hotărârea Guvernului nr. 321/2005 - republicată, cu modificările şi completările ulterioare*,* C.N.A.I.R. S.A. a întocmit planurile de acțiune pentru reducerea zgomotului generat de traficul rutier aferente drumurilor principale pentru încă 11 sectoare, omise ca urmare a unui viciu de prelucrare a datelor la raportarea de la momentul publicării Hotărârii Guvernului nr. 944/2016 pentru modificarea şi completarea Hotărârii Guvernului nr. 321/2005 privind evaluarea şi gestionarea zgomotului ambiant. Astfel, numărul total de sectoare de drumuri principale pentru care au fost întocmite planurile de acțiune pentru reducerea zgomotului generat de traficul rutier, de către C.N.A.I.R. S.A. este de 267, conform listei anexate.

Precizăm faptul că Planurile de acțiune pentru reducerea zgomotului generat de traficul rutier elaborate de C.N.A.I.R. S.A. au fost analizate și evaluate de Comisia constituită la nivelul Agenției Naționale pentru Protecția Mediului, în conformitate cu prevederile art. 72 din *Legea nr. 121/2019 privind evaluarea și gestionarea zgomotului ambiant*, Comisie înființată conform Ordinului comun al ministrului mediului, apelor și pădurilor și al ministrului sănătății nr. 975/834/2020 din 14 aprilie 2020 privind aprobarea comisiilor de evaluare a planurilor de acțiune la nivelul autorităților pentru protecția mediului și a regulamentului de funcționare și organizare a acestora. Comisia a atestat faptul că planurile de acțiune întocmite de C.N.A.I.R. - S.A. sunt conform cerințelor și nu necesită completări. În sprijinul acestor afirmații atașam în fotocopie adresa nr.1/8657/EIC/25.11.2021 a Agenției Naționale pentru Protecția Mediului și Procesul - verbal al ședinței nr.139/S.C.A./29.09.2021.

Menționăm faptul că datorită complexității acestora, din motive de natură tehnico – redacționale, propunem ca anexa ordinului reprezentând planurile de acțiune pentru reducerea zgomotului generat de traficul rutier, să fie publicate în Monitorul Oficial al României, Partea I, bis. Planurile vor fi disponibile în format electronic și pe pagina de internet <http://management-zgomot.cnadnr.ro>

Având în vedere cele de mai sus, supunem spre aprobare proiectul deOrdin al ministrului transporturilor și infrastructurii privind aprobarea Planurilor de actiune pentru reducerea zgomotului generat de traficul rutier aferente drumurilor principale din administrarea C.N.A.I.R. - S.A.

**DIRECTOR,**

**MIHAELA MOCANU**